O‘zbekiston Respublikasi Prezidentining “Respublika hududlarida “Business city” zamonaviy ishbilarmonlik markazlarini tashkil etish chora-tadbirlari to‘g‘risida” 2018-yil 2-avgustdagi PQ-3895-son qarorini amalga oshirish chora-tadbirlari haqida

O‘zbekiston Respublikasi Prezidentining “Respublika hududlarida “Business city” zamonaviy ishbilarmonlik markazlarini tashkil etish chora-tadbirlari to‘g‘risida” 2018-yil 2-avgustdagi PQ-3895-son qarorining ijrosini ta’minlash maqsadida Vazirlar Mahkamasi qaror qiladi:
 1. Quyidagilar:
 “Business city” zamonaviy ishbilarmonlik markazlari faoliyatini tashkil etish tartibi to‘g‘risidagi nizom 1-ilovaga muvofiq;
 “Business city” zamonaviy ishbilarmonlik markazlarini barpo etish ishlarini muvofiqlashtirish bo‘yicha komissiyalarning namunaviy tarkibi 2-ilovaga muvofiq;
 “Business city” zamonaviy ishbilarmonlik markazlari ro‘yxati 3-ilovaga muvofiq tasdiqlansin.
 2. Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari tegishli tumanlar va shaharlarda tashkil etiladigan “Business city” zamonaviy ishbilarmonlik markazlari hududida obyektlarni qurish va ulardan foydalanish direksiyalari tashkil qilinishini va ularning samarali faoliyat yuritishini ta’minlasinlar. 
 3. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov, O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. Ganiyev, Qoraqalpog‘iston Respublikasi Vazirlar Kengashi Raisi, viloyatlar va Toshkent shahri hokimlari zimmasiga yuklansin. 
 1. Ushbu Nizom respublika hududlarida tashkil etiladigan “Business city” zamonaviy ishbilarmonlik markazlari (keyingi o‘rinlarda “Business city” markazlari deb ataladi) faoliyatini tashkil etish tartibini belgilaydi.
 2. Mazkur Nizomda quyidagi asosiy tushunchalardan foydalaniladi:
 “Business city” markazi — tuman va shahar markazlarining me’moriy qiyofasini yanada yaxshilash va obodonlashtirish, ularning xorijiy va mahalliy investorlar uchun jozibadorligini oshirish, asosiy turizm yo‘nalishlarida zamonaviy obyektlar qurish, shuningdek, ko‘rsatiladigan xizmatlar ro‘yxatini kengaytirish va sifatini yaxshilash maqsadida Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklarining tegishli qarori asosida chegaralari aniq belgilangan holda tashkil etiladigan hudud;
 “Business city” markazi konsepsiyasi — O‘zbekiston Respublikasi Vazirlar Mahkamasi bilan kelishilgan holda mahalliy va xorijiy loyiha tashkilotlari tomonidan ishlab chiqiladigan “Business city” markazining batafsil qiyofasini o‘zida aks ettiruvchi bosh rejasi va asosiy ko‘rsatkichlari aniq yoritilgan ma’lumotnoma;
 Direksiya — buyurtmachi funksiyalarini bajarish, “Business city” markazlari hududida obyektlar qurilishini muvofiqlashtirish va nazorat qilish uchun Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari huzurida tashkil etiladigan davlat unitar korxonasi;
 “Business city” markazlarini barpo etish ishlarini muvofiqlashtirish bo‘yicha komissiya (keyingi o‘rinlarda Komissiya deb ataladi) — O‘zbekiston Respublikasi Vazirlar Mahkamasining qarori bilan belgilanadigan namunaviy tarkibda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining qarori asosida tashkil etiladigan kollegial organ;
 loyiha tashabbuskori — “Business city” markazlari hududidagi yer uchastkalarini mulk huquqi yoki ijara huquqi asosida realizatsiya qilish bo‘yicha elektron onlayn-auksionda qatnashish istagini bildirgan O‘zbekiston Respublikasining rezidenti yoki norezidenti bo‘lgan yuridik va jismoniy shaxs;
 “Business city” markazi investori (keyingi o‘rinlarda — Investor) — “Business city” markazi hududida qurilish va (yoki) boshqa faoliyatni amalga oshiradigan, yer uchastkalarini mulk huquqi yoki ijara huquqi asosida elektron onlayn-auksion orqali qo‘lga kiritgan tadbirkorlik subyekti;
 “Business city” markazi hududida investitsiyalash to‘g‘risidagi bitim (keyingi o‘rinlarda investitsiyalash to‘g‘risidagi bitim deb ataladi) — Direksiya bilan Investor (investorlar) o‘rtasida tuziladigan, tomonlarning huquqlari, majburiyatlari va javobgarligini belgilaydigan bitim;
 “Business city” markazi lotlari — “Business city” markazi hududidagi yer uchastkalarining ishlab chiqilgan konsepsiyaga muvofiq tegishli bo‘laklarga ajratilgan qismlari;
 elektron onlayn-auksion — Vazirlar Mahkamasining 2022-yil 14-fevraldagi 71-son qaroriga 2-ilovada belgilangan tartibda o‘tkaziladigan auksion; 
 investitsiya majburiyatlari — Investorning investitsiyalash to‘g‘risidagi bitimda belgilangan majburiyatlari.
 3. “Business city” markazlari hududida yer uchastkalaring “Business city” markazi konsepsiyasi asosida lotlarga bo‘linishi, elektron onlayn-auksionga chiqarilishi, investitsiya majburiyatlarining bajarilishini nazorat qilish bilan bog‘liq barcha tashkiliy masalalarni hal etish Direksiyaga yuklanadi.
 4. Komissiya o‘z faoliyatida O‘zbekiston Respublikasi Konstitutsiyasiga, qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga hamda mazkur Nizomga amal qiladi.
 5. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan tegishli tumanlar va shaharlarda “Business city” markazlarini tashkil etish to‘g‘risidagi takliflar: 
 tegishli shaharni (tumanni) rivojlantirish konsepsiyasi va tasdiqlangan bosh rejasiga muvofiqligi; 
 mavjud turar joy, noturar bino va inshootlarni buzish, ichki muhandislik va transport kommunikatsiyalari tarmoqlarini barpo etish, umumiy foydalaniladigan joylarni obodonlashtirish uchun eng kam sarf-xarajatlarni amalga oshirish imkoniyatidan kelib chiqib, mazkur hududlarning chegaralarini aniq ko‘rsatgan holda, O‘zbekiston Respublikasi Vazirlar Mahkamasiga kelishish uchun belgilangan tartibda kiritiladi.
 6. “Business city” markazlarini tashkil etish rejalashtirilayotgan hududda qishloq xo‘jaligiga mo‘ljallangan yer uchastkalari mavjud bo‘lsa, ularning konsepsiyalarini O‘zbekiston Respublikasi Vazirlar Mahkamasiga kiritish vaqtida Qishloq xo‘jaligiga mo‘ljallangan va o‘rmon fondi yerlarining yer fondi toifalarini o‘zgartirish masalalarini ko‘rib chiqish bo‘yicha Hukumat komissiyasiga (keyingi o‘rinlarda — Hukumat komissiyasi) ushbu yer uchastkalarining yer fondi toifasini o‘zgartirish to‘g‘risidagi masala ham kiritiladi.
 7. Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati tomonidan o‘n kun muddatda Iqtisodiy taraqqiyot va kambag‘allikni qisqartirish vazirligi, Qurilish vazirligi, Uy-joy kommunal xizmat ko‘rsatish vazirligi, Kadastr agentligining tegishli xulosalarini olgan holda, “Business city” markazlarini tashkil etish to‘g‘risidagi takliflarni amalga oshirish istiqbollari o‘rganib chiqiladi hamda O‘zbekiston Respublikasining Bosh vaziriga axborot kiritiladi.
 Hukumat komissiyasining qarori yuzasidan O‘zbekiston Respublikasining Bosh vaziriga bir kun ichida axborot kiritiladi.
 8. Hukumat komissiyasi tomonidan qishloq xo‘jaligiga mo‘ljallangan yer uchastkalarining yer fondi toifasini o‘zgartirish to‘g‘risida ijobiy qaror qabul qilingan taqdirda unga asosan O‘zbekiston Respublikasi Prezidenti va (yoki) Vazirlar Mahkamasining farmoyishi qabul qilinadi.
 Hukumat komissiyasi tomonidan qishloq xo‘jaligiga mo‘ljallangan yer uchastkalarining yer fondi toifasini o‘zgartirish to‘liq yoki qisman rad etilgan taqdirda Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati manfaatdor tashkilotlar bilan birga o‘n kun muddatda “Business city” markazlarini tashkil etish to‘g‘risidagi takliflarga tegishli o‘zgartirishlar kiritilishini ta’minlaydi.
 9. O‘zbekiston Respublikasi Vazirlar Mahkamasi tomonidan “Business city” markazlarini tashkil etish to‘g‘risidagi takliflarni kelishish Vazirlar Mahkamasining “Business city” zamonaviy ishbilarmonlik markazlari ro‘yxatiga qo‘shimcha kiritish to‘g‘risidagi qarorini qabul qilish orqali rasmiylashtiriladi.
 “Business city” markazlari faoliyatini tashkil etishda mazkur qaror talablariga rioya qilinmagan taqdirda tegishli markazni “Business city” zamonaviy ishbilarmonlik markazlari ro‘yxatidan chiqarish to‘g‘risida Vazirlar Mahkamasining qarori qabul qilinadi.
 “Business city” zamonaviy ishbilarmonlik markazlari ro‘yxatiga o‘zgartirish kiritish bo‘yicha qaror loyihasi Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati tomonidan tayyorlanadi hamda O‘zbekiston Respublikasi Bosh vazirining tegishli o‘rinbosarlari va O‘zbekiston Respublikasi Prezidenti Administratsiyasi bilan kelishilgan holda qabul qilinadi.
 10. O‘zbekiston Respublikasi Vazirlar Mahkamasining “Business city” zamonaviy ishbilarmonlik markazlari ro‘yxatiga qo‘shimcha kiritish to‘g‘risida”gi qarori asosida uch kun muddatda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining tegishli tumanlar va shaharlarda “Business city” markazlarini hamda ushbu markazlar hududida obyektlarni qurish va ulardan foydalanish direksiyasini tashkil etish to‘g‘risidagi qarorlari qabul qilinadi. 
 11. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan ikki oy muddatda Iqtisodiy taraqqiyot va kambag‘allikni qisqartirish vazirligi, Qurilish vazirligi, Uy-joy kommunal xizmat ko‘rsatish vazirligi, Kadastr agentligining tegishli xulosalari asosida mahalliy va xorijiy loyiha tashkilotlari tomonidan “Business city” markazining batafsil qiyofasini o‘zida aks ettiruvchi va asosiy ko‘rsatkichlari aniq yoritilgan konsepsiyasi ishlab chiqilishi hamda kelishish uchun O‘zbekiston Respublikasi Vazirlar Mahkamasiga kiritilishi ta’minlanadi.
 Bunda “Business city” markazi hududini qishloq xo‘jaligiga mo‘ljallangan va yer fondi toifasi o‘zgartirilmagan yangi yer uchastkalari hisobiga kengaytirishga yo‘l qo‘yilmaydi.
 12. Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xo‘jaligi masalalari kotibiyati tomonidan uch kun muddatda “Business city” markazining yakuniy konsepsiyasi to‘g‘risida O‘zbekiston Respublikasining Bosh vaziriga axborot beriladi hamda kelishiladi.
 13. Yer uchastkalarini elektron onlayn-auksionga chiqarish shartlarini belgilash maqsadida Direksiya bir oy muddatda:
 yer uchastkalari va boshqa mol-mulk olib qo‘yilishi, turar joylar, noturar bino va inshootlar buzilishi sababli mulkdorlarga yetkazilgan zararlarni qoplash, hududlarni tozalash, yer ishlarini bajarish, muhandislik va transport kommunikatsiyalarining maydon ichki tarmoqlarini qurish, umumiy foydalaniladigan hududlarni obodonlashtirish, reklama kampaniyalari va taqdimot tadbirlarini o‘tkazish, shuningdek, mahalliy, xorijiy konsalting va arxitektura kompaniyalari xizmatlari uchun zarur bo‘ladigan xarajatlar miqdoriga aniqlik kiritadi;
 jalb etilgan loyiha tashkilotlari tomonidan ishlab chiqilgan “Business city” markazining yakuniy konsepsiyasiga muvofiq tanlangan hududni tegishli lotlarga ajratadi.
 14. Yer uchastkalarini belgilangan tartibda davlat va jamoat ehtiyojlari uchun olib qo‘yish bosh rejaga asosan qurilishning tegishli bosqichini boshlash oldidan, shuningdek, jismoniy va yuridik shaxslarga yetkazilgan zarar qonunchilik hujjatlarida belgilangan tartibda to‘liq qoplangandan so‘ng amalga oshiriladi.
 15. Umumiy foydalanishdagi yer uchastkalari bosh rejaga muvofiq infratuzilma obyektlari va ijtimoiy ahamiyatga ega obyektlarni barpo etish uchun Direksiyaga va (yoki) ushbu obyektlarni qurish, saqlash va foydalanish vazifasini amalga oshiruvchi boshqa davlat organlari, muassasalari va korxonalariga doimiy foydalanish huquqi bilan ajratiladi.
 16. Bosh rejaga muvofiq tadbirkorlik va shaharsozlik faoliyatini amalga oshirish uchun, shu jumladan ko‘p kvartirali uylar, ishlab chiqarish, savdo va xizmat ko‘rsatish obyektlarini qurish uchun mo‘ljallangan yer uchastkalari mulk huquqi va ijara huquqi asosida elektron onlayn-auksion orqali realizatsiya qilinadi.
 17. Yer uchastkalari elektron onlayn-auksionda “Business city” markazlarining konsepsiyasi, bosh rejasi va batafsil rejalashtirish loyihasida nazarda tutilgan obyektlarni barpo etish sharti bilan lotlarga bo‘lingan holda realizatsiya qilinadi, bunda har bir lot bo‘yicha loyihaning taxminiy tavsifi va arxitektura qiyofasiga, foydalanishga topshirish muddatiga talablar belgilanadi.
 18. Yer uchastkalarini elektron onlayn-auksion orqali sotishdan tushgan tushumlar (Vazirlar Mahkamasining 2022-yil 14-fevraldagi 71-son qaroriga 2-ilovaning 39-bandi “a” — “d” kichik bandlarida nazarda tutilgan xarajatlar chegirib qolingan holda) Direksiyaga o‘tkaziladi.
 19. “Business city” markazi qurilishi uchun tanlangan hududning ishlab chiqilgan konsepsiyaga muvofiq ajratilgan lotlari soni Direksiya tomonidan aniqlashtiriladi hamda bir hafta muddatda Komissiya yig‘ilishida ko‘rib chiqib, tasdiqlanadi.
 20. Yer uchastkalarini elektron onlayn-auksionga chiqarish va yer uchastkasiga bo‘lgan huquqlarni elektron onlayn-aukson g‘oliblariga rasmiylashtirish Vazirlar Mahkamasining 2022-yil 14-fevraldagi 71-son qaroriga 2-ilovada belgilangan tartibda amalga oshiriladi. Bunda: 
 yer uchastkasini ajratish materiallarini Komissiya a’zolari bo‘lgan tashkilotlar bilan kelishish talab etilmaydi;
 yer uchastkasiga huquq turini (mulk huquqi yoki ijara huquqi) belgilash tuman (shahar) hokimliklari tomonidan Direksiyaning taklifi asosida amalga oshiriladi.
 21. Auksionoldi barcha jarayonlar amalga oshirilgandan so‘ng Direksiya tomonidan:
 besh kun muddatda o‘z rasmiy veb-saytida “Business city” markazining konsepsiyasi joylashtiriladi;
 elektron onlayn-auksion o‘tkazilishidan kamida o‘ttiz kun oldin mahalliy va xorijiy ommaviy axborot vositalarida “Business city” markazi qurilishi bo‘yicha elektron onlayn-auksion to‘g‘risida e’lonlar joylashtiriladi;
 O‘zbekiston Respublikasining chet eldagi diplomatik vakolatxonalari orqali “Business city” markazi qurilishi bo‘yicha elektron onlayn-auksion to‘g‘risida xorijiy davlatlarda targ‘ibot ishlari amalga oshiriladi.
 22. Direksiya elektron onlayn-auksion g‘olibi aniqlangandan so‘ng besh kun muddatda ingliz, o‘zbek va rus tillarida investitsiya shartnomasi loyihasini tayyorlaydi hamda ko‘rib chiqish va kelishish (imzolash) uchun yer uchastkasiga bo‘lgan huquqi davlat ro‘yxatidan o‘tkazilgan Investorga yuboradi.
 Investitsiya shartnomasi savdo platformasida elektron shaklda rasmiylashtirilishi mumkin.
 23. Yer uchastkasiga bo‘lgan huquqi davlat ro‘yxatidan o‘tkazilgan Investor va Direksiya o‘rtasida investitsiya shartnomasi rasmiylashtiriladi hamda ushbu Investor “Business city” markazi investorlari ro‘yxatiga kiritiladi.
 24. Investitsiya shartnomasi O‘zbekiston Respublikasining “Investitsiyalar va investitsiya faoliyati to‘g‘risida”gi Qonuniga muvofiq bo‘lishi hamda quyidagi asosiy qismlardan iborat bo‘lishi lozim:
 loyihaning tavsifi va arxitektura qiyofasi;
 investitsiya majburiyatlarini bajarish muddatlari;
 Investorning huquq va majburiyatlari;
 Direksiyaning huquq va majburiyatlari;
 Direksiyaga doimiy foydalanish huquqi bilan ajratilgan umumiy foydalanishdagi yer uchastkalari hamda ushbu yer uchastkalarida joylashadigan obyektlardan foydalanish shartlari;
 loyihaning amalga oshirilishi yuzasidan monitoring va texnik nazorat o‘rnatilishi;
 investitsiya majburiyatlarining bajarilishi bo‘yicha hisobot topshirish tartibi;
 investitsiya shartnomasi shartlari buzilganligi uchun taraflarning javobgarligi;
 investitsiya shartnomasiga o‘zgartirish va qo‘shimchalar kiritish;
 investitsiya shartnomasining amal qilishini to‘xtatish;
 nizolarni hal etish tartibi.
 Ayrim loyihalarning o‘ziga xos xususiyatlaridan kelib chiqib, shartnomada alohida shartlar ko‘zda tutilishi mumkin.
 25. Zaruratga ko‘ra, investitsiya shartnomasining alohida shartlarini kelishish maqsadida Direksiya va Investor o‘rtasida muzokaralar o‘tkazilishi mumkin.
 26. Loyiha tashabbuskori va Direksiya o‘rtasida “Business city” markazi hududida rasmiylashtirilgan investitsiya shartnomasi belgilangan tartibda tegishli Direksiyada ro‘yxatga olinadi.
 Investitsiya shartnomasi ro‘yxatga olingan kundan boshlab kuchga kiradi.
 27. Investor quyidagi majburiyatlarni o‘z zimmasiga oladi:
 obyekt qurilishi bo‘yicha loyiha-smeta hujjatlarini ishlab chiqish hamda belgilangan tartibda davlat ekspertizasining ijobiy xulosasini olish;
 obyekt qurilishi bo‘yicha pudrat tashkilotlari bilan shartnomalar tuzish;
 qurilish uchastkasi hududini maxsus to‘siqlar bilan o‘rab olish hamda hududda qurilish ishlari olib borilayotganligi to‘g‘risida ogohlantirish belgilarini o‘rnatish;
 quruvchilarning qurilish hududida ishlashi uchun qulay sharoitlar yaratish;
 umumiy foydalaniladigan hududlarni obodonlashtirish va saqlash uchun Direksiyaga haq to‘lash;
 investitsiya shartnomasida ko‘rsatilgan, bajarilishi zarur bo‘lgan boshqa harakatlarni amalga oshirish.
 28. Investorning shartnoma asosida olgan huquq va majburiyatlarini uchinchi shaxslarga berishi taqiqlanadi. 
 Yer uchastkasiga bo‘lgan huquq qonunda belgilangan tartibda boshqa shaxsga o‘tgan taqdirda, investitsiya shartnomasi taraflarini almashtirish to‘g‘risida kelishuv tuziladi.
 29. Quyidagilar Direksiya faoliyatini moliyalashtirish manbalari hisoblanadi:
 muassis tomonidan ajratilgan mablag‘lar;
 mazkur Nizomning 18-bandiga muvofiq yer uchastkalarini elektron onlayn-auksion orqali sotishdan tushgan mablag‘lar;
 homiylik xayriyalari;
 umumiy foydalaniladigan hududlarni obodonlashtirish va saqlash uchun investorlar tomonidan to‘lanadigan mablag‘lar;
 tijorat faoliyatidan olinadigan boshqa daromadlar;
 qonunchilikda taqiqlanmagan boshqa manbalar.
 30. Direksiya mablag‘laridan “Business city” markazlarini qurish, shuningdek, ularning qurilishi munosabati bilan ushbu tuman va shahar markazlarining boshqa qismlarini rivojlantirish bilan bog‘liq quyidagi maqsadlarda foydalaniladi:
 “Business city” markazlarining shaharsozlik hujjatlarini ishlab chiqish;
 yer uchastkalari va boshqa mol-mulk olib qo‘yilishi, turar joylar, noturar bino va inshootlar buzilishi sababli mulkdorlarga yetkazilgan zararlarni qoplash;
 hududlarni tozalash, yer ishlarini bajarish, muhandislik va transport kommunikatsiyalarining maydon ichki tarmoqlarini qurish;
 “Business city” markazining konsepsiyasida ko‘rsatilgan va Komissiya qarorlarida Direksiya mablag‘lari hisobidan qurib topshirilishi belgilangan davlat mulkidagi ijtimoiy obyektlarni qurish;
 umumiy foydalaniladigan hududlarni obodonlashtirish va saqlash;
 reklama kampaniyalari va taqdimot tadbirlari o‘tkazish;
 mahalliy, xorijiy konsalting va arxitektura kompaniyalari xizmatlari uchun xarajatlar;
 Direksiyani saqlash va xodimlar mehnatiga haq to‘lash xarajatlari.
 31. Taraflarning investitsiya shartnomasida belgilangan majburiyatlarini bajarmasligi bilan bog‘liq nizolar o‘zaro kelishuv yoki sud tartibida ko‘rib chiqiladi.
 32. Investor tomonidan investitsiya shartnomasida belgilangan majburiyatlarning bajarilmasligi bitimni va “Business city” markazi investori maqomini bekor qilishga asos bo‘lib xizmat qiladi.
 33. Investitsiyalash to‘g‘risidagi bitimda belgilangan majburiyatlarning bajarilishi O‘zbekiston Respublikasi Yer kodeksining 36-moddasida nazarda tutilgan hollarda ijara huquqi bilan berilgan yer uchastkasidan belgilangan maqsadlarda va oqilona foydalanilayotganligini baholash uchun asos hisoblanadi.
 34. Direksiya loyiha tashabbuskori “Business city” markazi investori sifatida ro‘yxatdan o‘tkazilgan yoki ro‘yxatdan chiqarilgan kundan boshlab bir ish kuni ichida, bu haqda davlat soliq organlarini va boshqa manfaatdor tashkilotlarni, shuningdek ro‘yxatdan chiqarilgan kunda darhol davlat bojxona organlarini xabardor qiladi.
 1. “Nukus city” biznes markazi.
 2. “Bukhara city” ishbilarmonlik markazi.
 3. “Yangi Namangan shaharchasi” zamonaviy ishbilarmonlik markazi va turar joylar kompleksi.
 4. “Nurafshon business city” ishbilarmonlik markazi.
 5. “Daryo bo‘yi business city” tadbirkorlik markazi.
 6. “Mirzo Ulug‘bek business city” tadbirkorlik markazi.
 7. “Yunusobod business city” tadbirkorlik markazi.
 8. “Olmazor business city” tadbirkorlik markazi.
 9. “Tashkent city” xalqaro ishbilarmonlik markazi.
 10. “Yangi O‘zbekiston ko‘chasi” ishbilarmonlik markazi.